LT Europos Sąjungos oficialusis leidinys C 147/23

KOMISIJOS SPRENDIMO SANTRAUKA

2004 m. spalio 26 d.

dėl procedūros pagal EB sutarties 81 straipsnį

(byla COMP/F-1/38.338 – PO/Adatos)

(pranešta dokumentu Nr. C(2004) 4221)

(tekstas autentiškas tik anglų ir vokiečių kalbomis)

(Tekstas svarbus EEE)

2009/C 147/15

1. ĮVADAS IR PAŽEIDIMAI

Trys įmonės ir atitinkamai jų dukterinės įmonės, būtent: William Prym GmbH & Co. KG ir Prym Consumer GmbH & Co. KG, Coats Holdings Ltd ir J & P Coats Ltd, Entaco Ltd ir Entaco Group Ltd, pasirašė keletą rašytinių, oficialiai dvišalių susitarimų per laikotarpį nuo 1994 m. rugsėjo 10 d. (susitarimo projekto metmenys pasirašyti birželio mėn., bet įsigaliojo 1994 m. rugsėjo 10 d.) iki 1999 m. gruodžio 31 d., kurie praktiškai prilygsta trišaliam susitarimui, pagal kurį šios įmonės dalijosi ar prisidėjo dalijantis produktų rinkas (į segmentus dalydamos Europos kietosios galanterijos rinką) ir geografines rinkas (į segmentus dalydamos Europos adatų rinką). Be to, šios įmonės dalyvavo dvišaliuose arba trišaliuose susitikimuose nuo 1993 m. gegužės 10 d. iki 2001 m. lapkričio 8 d. (Coats – tik parengtiniuose susitikimuose). Šie suderinti veiksmai ir susitarimai yra EB sutarties 81 straipsnio 1 dalies pažeidimas, ir jų tikslas ir padarinys:

veikiant William Prym GmbH & Co. KG ir Prym Consumer GmbH & Co. KG bei Entaco Ltd ir Entaco Group Ltd, buvo:

— pasidalyti Europos kietosios galanterijos rinką, apribojant Entaco Ltd komercinę veiklą iki siuvimo rankomis adatų ir specialių adatų verslo – tai prilygsta produktų rinkos pasidalijimui tarp siuvimo rankomis adatų ir specialių adatų rinkos bei adatų rinkų platesne prasme, taip pat kitų kietosios galanterijos rinkų,

— padalyti Europos adatų rinką į segmentus, leidžiant Entaco Ltd veikti tik Jungtinėje Karalystėje, Airijos Respublikoje ir (iš dalies) Italijoje bei neleidžiant įmonei patekti į kontinentinės Europos adatų rinkas (išskyrus jau turimus klientus), taip iš esmės paliekant šias rinkas William Prym GmbH & Co. KG ir jos dukterinėms įmonėms – tai prilygsta geografiniam adatų rinkos pasidalijimui;

veikiant Coats Holdings Ltd ir J & P Coats Ltd, buvo:

— visų pirma įmonės nuosavą adatų rūšį (Milward) apsaugoti nuo konkurencijos su Entaco Ltd mažmeninės prekybos lygmenyje: i) sudarant išskirtinį tiekimo ir pirkimo susitarimą su Entaco Ltd, apimantį Jungtinę Karalystę ir (iš dalies) Italiją, ir ii) įpareigojant Entaco Ltd laikytis geografinio rinkos pasidalijimo susitarimo, kurį įmonė sudarė su William Prym GmbH & Co. KG ir jos dukterinėmis įmonėmis.

Šis sprendimo projektas yra pagrįstas egzistuojančiais abi šalis saistančiais pirmiau minėtų rašytinių dvišalių susitarimų straipsniais ir tam tikrais to paties laikotarpio dokumentais. Tie straipsniai laikui bėgant buvo atnaujinti.

Šiame kontekste reikia pabrėžti, kad Entaco Ltd pateiktas prašymas atleisti nuo padaryto pažeidimo patvirtina visas Komisijos išvadas šioje procedūroje. Prym, atsakydama į pareikštus prieštaravimus, pripažino dalyvavusi pažeidžiant taisykles, bet ginčijo susijusių rinkų dydį.

2. PROCEDŪRA

Prie šių išvadų prieita, 2001 m. lapkričio 7 ir 8 d. Komisijai atlikus tyrimus pagal Reglamento Nr. 17 14 straipsnio 3 dalį keleto Bendrijos kietosios ir minkštosios galanterijos gamintojų patalpose (visų pirma Entaco Ltd, Coats plc, William Prym GmbH & Co. KG ir Vokietijos sutvirtinimo technologijų gamintojų asociacijos (Fachverband Verbindungs- und Befestigungstechnik, VBT)). Per minėtus tyrimus ir vėlesnius tyrimus pagal Reglamento Nr. 17 11 straipsnį Komisija surinko įrodomuosius dokumentus, kad EB sutarties 81 straipsnį pažeidė šios įmonės: William Prym GmbH and Co. KG, Prym Consumer GmbH & Co. KG, Coats Holdings Ltd, J & P Coats Ltd ir Entaco Ltd. Tyrimai atlikti remiantis informacija, kurią suteikė Martinas Ellisas iš Entaco nuo 2000 m. rugpjūčio 23 d. iki 2001 m. rugpjūčio 6 d. Atitinkamos Komisijos tarnybos 2001 m. rugpjūčio 21 d. rašte šią informaciją paskelbė esant Martino Elliso iš Entaco prašymu atleisti nuo padaryto pažeidimo.

2003 m. balandžio, gegužės, birželio ir spalio mėn. Komisija išsiuntė prašymus dėl informacijos pagal 11 straipsnį šiems Europos bendrijos kietosios ir minkštosios galanterijos gamintojams: Coats plc, William Prym GmbH & Co. KG, Entaco Ltd bei asociacijai VBT ir Needle Industries (India) Private Ltd.

2004 m. kovo 15 d. Komisija nusiuntė prieštaravimus Prym, Entaco ir Coats pagal Reglamento (EB) Nr. 2842/98 3 straipsnį, kuriuos Entaco gavo 2004 m. kovo 16 d., o Coats ir Prym – 2004 m. kovo 17 d. Susipažinti su byla šalys galėjo elektronine forma. 2004 m. kovo 26 d. kiekviena iš jų gavo kompaktinį diską su dokumentais, esančiais Komisijos byloje.

Posėdis įvyko 2004 m. birželio 18 d. Su A direktoratu ir Teisės tarnyba pasikonsultuota 2004 m. rugsėjo 18 d.

3. SUSIJUSIOS RINKOS

Komisija nustatė tris susijusias produktų rinkas: i) Europos siuvimo rankomis adatų ir siuvimo mašinų adatų (įskaitant visų pirma specialias adatas) rinka, kurioje buvo dalijamasi produktų ir geografinėmis rinkomis (rinkos vertė maždaug 30 mln. EUR), ii) Europos „kitų produktų siuvimui ir mezgimui, įskaitant smeigtukus, mezgimo virbalus ir vąšelius“, rinka (rinkos vertė maždaug 30 mln. EUR) ir iii) Europos kitų kietų galanterijos produktų, įskaitant užtrauktukus ir kitus užsegamuosius daiktus, rinka (1,5 mlrd. EUR), kai abiejose produktų rinka buvo pasidalyta tik šiuo laikotarpiu: 1994 m. rugsėjo 10 d.–1997 m. kovo 13 d. Siuvimo rankomis adatų ir siuvimo mašinų adatų rinka turi būti atskirta nuo pramoninių mašinų adatų, kurių per pažeidimo laikotarpį įmonės negamino. Prym tvirtina, kad siuvimo rankomis adatų ir siuvimo mašinų adatų rinkos turi būti laikomos atskiromis susijusiomis rinkomis. Tačiau šios nuomonės negalima priimti, nes kitos įmonės jos nepalaiko, ir pažeidžiamieji susitarimai sudaryti dėl abiejų tipų adatų.

4. PAŽEIDIMŲ MECHANIZMAS

1. Coats buvo apsaugoma nuo konkurencijos su Entaco ir Prym mažmeninės prekybos lygmenyje (jos Milward rūšiai), kadangi: — Entaco negalėjo konkuruoti su Coats dėl susitarimų, kuriuos ji pasirašė ir su Coats, ir su Prym atitinkamai Jungtinėje Karalystėje ir kontinentinėje Europoje mažmeninės prekybos lygmenyje. Pagal tiekimo ir pirkimo susitarimo 2.2 straipsnį Entaco neleidžiama tiekti produkcijos Coats klientams Jungtinėje Karalystėje: „Entaco netiekia produktų JK Pirkėjo klientams, išskyrus tuos klientus, kuriems Tiekėjas Produktus tiekė jau prieš pasirašant šį susitarimą“. Pagal Prym ir Entaco paskirstymo susitarimo 2.2 straipsnį Entaco neleidžiama parduoti produkcijos Coats ir Prym klientams kontinentinėje Europoje: „Entaco neparduos produktų jokiems teritorijos [Europa, išskyrus Jungtinę Karalystę ir Airijos Respubliką] asmenims, išskyrus jau turėtus klientus ir (arba) Platintoją [Prym Consumer], ir (arba) Coats grupę.“ Todėl Entaco nebuvo nepriklausomas veikėjas rinkoje, kadangi iš tikrųjų galėjo parduoti tik Coats arba Prym. — Prym reikėjo Coats paramos, kad galėtų neleisti Entaco patekti į kontinentinės Europos rinką. Taip pat reikia nepamiršti, kad, siekiant priversti vykdyti rinkos pasidalijimo susitarimus, Coats (kaip didžiausiam pirkėjui JK) tereikėjo pirkti iš Entaco, o ne iš Prym. Todėl Prym veikla JK buvo silpna, o Entaco buvo priversta likti už kontinentinės Europos ribų, kadangi priešingu atveju Coats nebelaikytų Entaco išimtiniu tiekėju, kaip nurodyta Entaco ir Coats tiekimo ir pirkimo susitarimo 2.2 straipsnyje: „[…] b) laikytis panašių savo įsipareigojimų pagal Tiekėjo ir Prym [1994 m. rugsėjo 10 d.]/[1997 m. balandžio 1 d.] susitarimą.“ Be to, Coats, kaip pagrindinis platintojas Europoje, per savo produktų užsakymus galėjo „kurstyti“Entaco ir Prym vieną prieš kitą ir taip dar vienu būdu drausminti Prym.

2. Entaco norėjo būti išimtinis Coats tiekėjas JK, taip užsitikrindama jos produkciją, kitaip ji nebūtų pasirašiusi produktų rinkos pasidalijimo susitarimo, ribojančio jos verslo plėtrą. Iš tikrųjų Entaco sutiko su labai reikšmingu jos veiklos apribojimu: Iš susitarimo projekto metmenų: „Entaco sutinka apriboti savo gamybos ir paskirstymo veiklą galanterijos sektoriuje, pasilikdama tik adatas, ir neplėsti jos, kad įtrauktų smeigtukus, žiogelius, keturių dalių užsegimus, mezgimo virbalus ir bet kokius kitus galanterijos produktus, prieš tai negavusi Prym sutikimo“ (ir dar Prym ir Entaco pirkimo susitarimo 2.3 straipsnis). Paskirstymo susitarimo 2.2 straipsnis, kaip pirmiau minėta, prilygsta geografinio rinkos pasidalijimo susitarimui. Prym panašios garantijos Entaco nesuteikė. Todėl įmonei reikėjo Coats garantijos dėl jos produkcijos realizavimo JK ir ji tokią garantiją gavo. Entaco, atsiradusi po Coats priklausiusios adatų verslo įmonės valdymo teisių įsigijimo, konkuravo su dviem didelėmis įmonėmis: Prym ir Coats, kurias siejo akcininkų interesai ir „ypatinga partnerystė“. Entaco, pasirašydama šį trišalį susitarimą, sudarė geriausią įmanomą sandorį, kadangi ji gavo garantuotą produkcijos realizavimą už tai tepasiūliusi „rinkoje atrodyti nepriklausoma“.

3. Negavusi Coats sutikimo, Prym nebūtų sudariusi rinkos pasidalijimo susitarimo, kuris galėjo pakenkti jos pagrindiniam akcininkui ir partneriui (Coats) Europos galanterijos rinkoje.

5. IŠVADOS

Adresatų (1) padaryti pažeidimai laikomi labai rimtais, kadangi jų tikslas – perdalyti nacionalines rinkas ir pasidalyti produktų rinkas, taip ribojant konkurenciją ir paveikiant valstybių narių tarpusavio prekybą.

Kadangi Entaco buvo vienintelė įmonė, informavusi Komisiją apie rinkos pasidalijimo susitarimus ir pateikusi lemiamų įrodymų, be kurių tie susitarimai galėjo likti neatskleisti, taip pat atsižvelgiant į nuolatinį bendradarbiavimą, siūloma ją visiškai atleisti nuo baudų.

(1) William Prym GmbH & Co. KG ir Prym Consumer GmbH & Co. KG, Coats Holdings Ltd ir J & P Coats Ltd, Entaco Ltd ir Entaco Group Ltd.